KANSAINVÄLISEN MERENKULKUJÄRJESTÖN (IMO) MERELLISEN YMPÄRISTÖN SUOJELUKOMITEAN PÄÄTÖSLAUSELMAN MEPC.278(70) HYVÄKSYMINEN

Hyväksyttäväksi esitettävä päätöslauselma

Kansainvälisessä merenkulkujärjestössä (*IMO, International Maritime Organization*) on tehty vuonna 1973 kansainvälinen yleissopimus alusten aiheuttaman meren pilaantumisen ehkäisemisestä ja siihen liittyvä vuoden 1978 pöytäkirja, jäljempänä *MARPOL 73/78 -yleissopimus*. Suomi liittyi sopimukseen 20 päivänä syyskuuta 1983 (SopS 51/1983). Yleissopimusta on muutettu lukuisia kertoja IMO:n merellisen ympäristön suojelukomitean, jäljempänä *MEPC-komitea*, päätöksillä.

Valtioneuvoston hyväksyttäväksi esitetään MARPOL 73/78 -yleissopimuksen ilmansuojelua koskevaan VI liitteeseen tehdyt muutokset, jotka on hyväksytty MEPC-komitean 70. istunnossa 28 päivänä lokakuuta 2016 päätöslauselmalla MEPC.278(70).

Päätöslauselma MEPC.278(70) sisältää määräykset IMO:n alusten polttoaineen kulutusta koskevasta tiedonkeruujärjestelmästä. Tiedonkeruujärjestelmän tarkoituksena on antaa IMO:lle sekä sen jäsenmaille ja sidosryhmille nykyistä tarkempaa tietoa merenkulun vuosittain kuluttamasta polttoainemäärästä. Tiedon avulla voidaan myös yksinkertaisella menetelmällä laskea merenkulun vuosittain aiheuttamien kasvihuonekaasupäästöjen kokonaismäärä. Tiedonkeruujärjestelmästä saatu ja analysoitu tieto myös tukee IMO:n päätöksentekoa merenkulun kasvihuonekaasupäästöjen vähentämiseksi.

Muutosten yhteys kansalliseen lainsäädäntöön ja EU-lainsäädäntöön

Euroopan parlamentin ja neuvoston asetuksessa meriliikenteen hiilidioksidipäästöjen tarkkailusta, raportoinnista ja todentamisesta (2015/757, MRV-asetus) on säädetty merenkulun kuluttamista polttoainemääristä. Näin ollen päätöslauselmalla MEPC.278(70) MARPOL 73/78 -yleissopimuksen VI liitteeseen tehdyt muutokset kuuluvat unionin yksinomaiseen toimivaltaan.

MRV-asetuksen 22 artiklan 3 kohdan mukaan asetusta tarkastellaan uudelleen, jos kasvihuonekaasupäästöjen maailmanlaajuisesta tarkkailu-, raportointi- ja todentamisjärjestelmästä tai maailmanlaajuisista toimenpiteistä meriliikenteen kasvihuonekaasupäästöjen vähentämiseksi päästään kansainvälisellä tasolla yhteisymmärrykseen. EU:n tarkoituksena on yhdenmukaistaa MRV-asetus kansainvälisen järjestelmän kanssa. IMO:n tiedonkeruujärjestelmä, josta on määrätty päätöslauselmalla MEPC.278(70), on tällainen maailmanlaajuinen järjestelmä. Euroopan komissio on käynnistänyt kesäkuussa 2017 vaikutusten arvioinnin (Ares(2017)3112662), jonka tarkoituksena on tuottaa tietoa siitä, miten yhdenmukaistaminen voitaisiin toteuttaa. Vaikutusten arvioinnin aikana komissio kuulee laajasti eri sidosryhmiä.

Muutosten vaikutukset

Päätöslauselman MEPC.278(70) tiedonkeruujärjestelmä aiheuttaa varustamoille ja hallinnolle jonkin verran hallinnollista lisätyötä, josta aiheutuu lisäkuluja. Nämä vaikutukset eivät kuitenkaan ole merkittäviä. Tiedonkeruujärjestelmään liittyvä raportointi alkaa vuoden 2019 alussa ja koskee kaikkia aluksia, joiden bruttovetoisuus on vähintään 5000 tonnia. Vastaava MRV-asetuksesta johtuva velvoite koskee kaikkia unionin satamissa vierailevia vetoisuudeltaan yli 5000 bruttotonnin aluksia vuoden 2018 alusta lähtien. Toistaiseksi vaikuttaa siltä, että järjestelmät ovat päällekkäiset, mutta komissio selvittää MRV-järjestelmän yhdenmukaistamista maailmanlaajuisen tiedonkeruujärjestelmän kanssa.

Asian valmistelu

Mainittuja muutoksia MARPOL 73/78 -yleissopimuksen VI liitteeseen käsiteltiin MEPC-komitean 69. ja 70. istunnoissa. Kokousten kansallisissa koordinaatioissa keväällä ja syksyllä 2016 on kuultu merenkulun ja elinkeinon sidosryhmiä.

Hyväksymismenettely ja kansainvälinen voimaantulo

Päätöslauselmalla MEPC.278(70) hyväksytyt MARPOL 73/78 -yleissopimuksen VI liitteen lisäykset tulevat kansainvälisesti voimaan noudattaen niin sanottu hiljaista hyväksymismenettelyä siten, että ne katsotaan MARPOL 73/78 -yleissopimuksen 16(2)(f)(iii) artiklan mukaisesti hyväksytyiksi 1 päivänä syyskuuta 2017, jollei niitä siihen mennessä ole vastustanut 1/3 sopimuspuolista tai sopimuspuolet, joiden yhteenlaskettu tonnisto on yli 50 prosenttia maailman kauppalaivaston tonnistosta. Mikäli muutokset katsotaan hyväksytyiksi, ne tulevat voimaan kansainvälisesti 1 päivänä maaliskuuta 2018, lukuun ottamatta niitä sopimusvaltioita, jotka ovat vastustaneet muutoksia, eivätkä ole peruuttaneet vastustustaan ennen voimaantulopäivämäärää.

Suomi on IMO:n pääsihteerille 11 päivänä heinäkuuta 2017 toimittamallaan nootilla ilmoittanut vastustavansa MARPOL 73/78 -yleissopimukseen MEPC 278(70) päätöslauselmassa tehtyjä muutoksia. Suomi peruuttaa vastustuksensa heti, kun kansalliset voimaansaattamistoimet on suoritettu.

Valtioneuvoston ohjesäännön (VNOS) 3 §:n 9 kohdan mukaan valtioneuvoston yleisistunto ratkaisee Euroopan unionissa päätettäviin asioihin sekä niihin sisällöltään ja vaikutuksiltaan rinnastettaviin asioihin liittyvät toimenpiteet, jos ne edellyttävät valtioneuvoston päätöstä. Kyseisen kohdan perustelujen mukaan tällaisia ovat myös sellaiset sopimukset, jotka kuuluvat Euroopan yhteisön tai unionin toimivaltaan, mutta joiden osapuoleksi yhteisö tai unioni ei voi tulla sen vuoksi, että sopimuksen osapuoliksi voivat tulla valtiot. Edelleen perustelujen mukaan sopimuksiin liittyviä toimenpiteitä voivat olla ainakin allekirjoitusvaltuuksien myöntäminen, ratifiointi, hyväksyminen, liittyminen ja sopimusten irtisanominen. Euroopan unioni ei ole MARPOL 73/78 -yleissopimuksen sopimuspuoli. Näin ollen kyseessä olevien muutosten hyväksymisestä päättää Suomen osalta valtioneuvoston yleisistunto.

Edellä esitetyt muutokset kuuluvat lainsäädännön alaan, mutta ne ovat Euroopan unionin yksinomaisessa toimivallassa. Näin ollen tarkoituksena on, että valtioneuvoston yleisistunto hyväksyisi muutokset, ja että asiasta julkaistaisiin liikenne- ja viestintäministeriön ilmoitus säädöskokoelman sopimussarjassa ennen 1 päivää maaliskuuta 2018. Ilmoituksen mukaan Liikenteen turvallisuusvirasto Trafi antaisi muutoksista tietoja suomeksi ja ruotsiksi. Tämän lisäksi muutosten englanninkielinen teksti julkaistaisiin Liikenteen turvallisuusviraston internetsivuilla osoitteessa www.trafi.fi.

Edellä olevan perusteella esitetään, että valtioneuvosto hyväksyy alusten aiheuttaman meren pilaantumisen ehkäisemisestä vuonna 1973 tehtyyn kansainväliseen yleissopimukseen liittyvän vuoden 1978 pöytäkirjan VI liitteen muutokset.